মহিলা বিশ্বকাপের ফাইনাল ম্যাচ দেখতে মাঠে গিয়েছিলেন অভিনেতা অক্ষয় কুমার। মিতালি বাহিনীর জন্য গলা ফাটাতে কিছুটা দেরিতেই পৌঁছন তিনি। খেলা চলাকালীন ভারতের জাতীয় পতাকা হাতে একটি ছবি ফেসবুকে পোস্ট করেন অভিনেতা। এই ছবিকে কেন্দ্র করেই শুরু হয় বিতর্ক।
কী এমন ছিল ছবিতে ?
ছবিতে দেখা যাচ্ছে, গ্যালারির ধারে অভিনেতা দাঁড়িয়ে রয়েছেন দেশের জাতীয় পতাকা হাতে নিয়ে। তবে পতাকাটি উল্টো করে ধরা। অর্থাৎ গেরুয়া রং চলে গিয়েছে নীচে আর সবুজ চলে এসেছে উপরে। এর পরই বিতর্ক শুরু হয় সোশ্যাল মিডিয়ায়। ভারতীয় সমর্থকদের অনেকেই মন্তব্য করেন, ‘‘দয়া করে জাতীয় পতাকাকে সম্মান দিন। পতাকাটিকে ঠিকভাবে ধরুন।’’ 


এই বিষয়ে অন্যান্য খবর

মাঠে কাপের জন্য লড়ছেন মিতালিরা, চলন্ত ট্রেন থেকে কী বার্তা দিলেন অক্ষয়, দেখুন ভিডিও


অন্য এক ভক্ত লেখেন, এই ধরনের ছবি পোস্ট করার আগে আপনার মতো এত বড় মাপের একজন সেলিব্রিটির অন্তত দ্বিতীয়বার দেখে নেওয়া উচিত ছিল যে কোনও ভুল রয়েছে কি না ছবিতে। নইলে এই ধরনের ছবি দেখলে যে কোনও ভারতীয়রই খারাপ লাগবে।
সবমিলিয়েই বিতর্ক যখন তুঙ্গে পৌঁছয়, তখন ছবিটিকে ডিলিট করতে বাধ্য হন অভিনেতা। ডিলিট করার পর এই ঘটনার পরিপ্রেক্ষিতেই ক্ষমা চেয়ে একটি পোস্ট করেন অক্ষয়। পোস্টে তিনি লেখেন, ‘‘তিরঙ্গার ব্যবহারের বিধি ভাঙার জন্য আমি আন্তরিকভাবে ক্ষমা চাইছি। কাউকে আঘাত দেওয়া আমার উদ্দেশ্য ছিল না। ইতিমধ্যেই আগের ছবিটি সরিয়ে দেওয়া হয়েছে।’’

বলা বাহুল্য, যেসব ভক্তরা চটে গিয়েছিলেন তাঁর উপর, প্রকাশ্যে দোষ স্বীকার করে ক্ষমা চেয়ে নেওয়ার পর আবার অভিনেতার পাশে ফিরেছেন তাঁরা। তাঁর করা দ্বিতীয় পোস্টটি নিমেষের মধ্যেই নেট দুনিয়ায় ভাইরাল হয়ে যায়।